Det var en helt fantastisk oplevelse at bo i dette overjordisk smukke og helt perfekt beliggende hus. Vi var der en uge sammen med vore børn og børnebørn, 6 voksne og 3 børn i alderen 3 til 17, og vi havde en yderst vellykket familieferie med udgangspunkt i stedet. Enza, som fører tilsyn med huset, kokkererede flere gange for os og tryllede med
de lækreste italienske specialiteter.
Alt er virkelig stilfuldt indrettet, og boligen er toprenoveret med sikker sans for områdets særlige byggetraditioner. Vi talte med en af de lokale handlende, som efter at hun havde erfaret, at vi boede i Palazzo Penelope, udbrød at det var det smukkeste hus i byen...
At sove i husets masterbedroom, vugget i søvn af havets rytme lige neden for huset, var en luksusoplevelse af de helt store. Og at slappe af i en liggestol på den store tagterrasse, med en god bog, bidrog til at gøre det til den enestående ferie, vi aldrig vil glemme.